Document ID: 32009D0156

TARYBOS SPRENDIMAS
2008 m. lapkričio 21 d.
dėl Dramblio Kaulo Kranto Respublikos, vienos šalies, ir Europos bendrijos bei jos valstybių narių, kitos šalies, tarpinio ekonominės partnerystės susitarimo pasirašymo ir laikino taikymo
(2009/156/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 ir 181 straipsnius kartu su 300 straipsnio 2 dalimi pirmos pastraipos pirmuoju sakiniu,
atsižvelgdama į Komisijos pasiūlymą,
kadangi:
(1)
2002 m. birželio 12 d. Taryba įgaliojo Komisiją pradėti derybas su AKR šalimis dėl ekonominės partnerystės susitarimų.
(2)
Derybos dėl tarpinio ekonominės partnerystės susitarimo buvo baigtos ir Dramblio Kaulo Kranto, vienos šalies, ir Europos bendrijos bei jos valstybių narių, kitos šalies, tarpinis ekonominės partnerystės susitarimas (toliau - tarpinis EPS) buvo parafuotas 2007 m. gruodžio 7 d.
(3)
Tarpinio EPS 75 straipsnio 4 dalyje numatyta iki įsigaliojimo jį taikyti laikinai.
(4)
Tarpinis EPS turėtų būti pasirašytas Bendrijos vardu ir laikinai taikomas, kiek jis susijęs su Bendrijos kompetencijai tenkančiais elementais, su sąlyga, kad vėliau jis bus sudarytas,
NUSPRENDĖ:
1 straipsnis
Bendrijos vardu patvirtinamas Dramblio Kaulo Kranto, vienos šalies, ir Europos bendrijos bei jos valstybių narių, kitos šalies, tarpinio ekonominės partnerystės susitarimo pasirašymas, atsižvelgiant į tai, kad taryba priims sprendimą dėl to Susitarimo sudarymo.
Tarpinio EPS tekstas pridedamas prie šio sprendimo.
2 straipsnis
Tarpinio EPS 73 straipsnio 2 dalies tikslais, EPS komitetas turi būti sudarytas, iš vienos pusės, Tarybos narių ir Komisijos atstovų, ir, iš kitos pusės, iš Dramblio Kaulo Kranto Vyriausybės atstovų. Komisija turi pasiūlyti Tarybai priimti sprendimą dėl Europos bendrijos pozicijos derybose dėl EPS komiteto darbo tvarkos taisyklių.
3 straipsnis
Tarybos pirmininkas įgaliojamas skirti asmenį (-is), kuris (-ie) bus įgaliotas (-i) Europos bendrijos vardu pasirašyti tarpinį EPS, jeigu jis bus sudarytas.
4 straipsnis
Tarpinis EPS taikomas, kiek jis susijęs su Bendrijos kompetencijai tenkančiais elementais, laikinai, kaip nustatyta šio susitarimo 75 straipsnio 4 dalyje, kol bus baigtos būtinos jo sudarymo procedūros. Komisija paskelbs pranešimą, kuriame bus pateikta informacija apie laikinojo taikymo pradžios datą.
Priimta Briuselyje 2008 m. lapkričio 21 d.

Labels: 18
15
5